ధురంధర్

ధురంధర్ 2025లో హిందీలో విడుదలైన స్పై యాక్షన్ థ్రిల్లర్ సినిమా. జియో స్టూడియోస్, బి62 స్టూడియోస్ బ్యాన‌ర్స్‌పై జ్యోతి దేశ్‌పాండే, ఆదిత్య ధార్, లోకేష్ ధార్ నిర్మించిన ఈ సినిమాకు ఆదిత్య ధార్ రచించి, దర్శకత్వం వహించి, సహ నిర్మాతగా వ్యవహరించాడు. రణవీర్ సింగ్, సంజయ్ దత్, అక్షయ్ ఖన్నా, ఆర్. మాధవన్, అర్జున్ రాంపాల్, సారా అర్జున్, రాకేష్ బేడి ప్రధాన పాత్రల్లో నటించిన ఈ సినిమా టీజర్‌ను జులై 6న, ట్రైలర్‌ను నవంబర్ 18న విడుదల చేశారు.

ఈ సినిమా ప్రధాన ఫోటోగ్రఫీ జూలై 2024 నుండి అక్టోబర్ 2025 వరకు థాయిలాండ్, ముంబై, పంజాబ్, లడఖ్‌లలో జరిగింది. ధురంధర్ 214 నిమిషాల రన్‌టైమ్‌తో భారీ నిడివితో డిసెంబర్ 5న విడుదలైంది. 

ఈ సినిమా 2026 జనవరి 30 నుంచి నెట్‌ఫ్లిక్స్ ఓటీటీలో స్ట్రీమింగ్ ప్రారంభమైంది.
 కథ 
1999లో నేపాల్ నుండి బయలుదేరిన భారతీయ విమానం కాందహార్‌కు హైజాక్ చేయబడుతుంది. ఇంటెలిజెన్స్ బ్యూరో చీఫ్ అజయ్ సన్యాల్ (ఆర్. మాధవన్), విదేశాంగ మంత్రి ఉగ్రవాదులతో చర్చలు జరుపుతాడు.

కానీ అది విఫలమవడంతో, రెండేళ్ల తర్వాత ఢిల్లీ పార్లమెంటుపై దాడి జరుగుతుంది. వీటన్నింటికీ పాకిస్థాన్‌కు గట్టిగా బదులివ్వాలని మాధవన్ నిర్ణయించుకుంటాడు. హంజా అలీ మ‌జారీ (రణవీర్ సింగ్) అండ‌ర్ క‌వ‌ర్ స్పైగా పాకిస్థాన్‌లోకి ప్రవేశిస్తాడు. అక్క‌డ ల్యారీ అనే టౌన్‌లో జ్యూస్ షాప్‌లో వెయిట‌ర్‌, క్లీన‌ర్‌గా ప‌ని చేస్తూ అక్కడ జ‌రుగుతున్న రాజకీయాలు, వ‌ర్గ పోరాటాలు, గొడ‌వ‌ల‌ను క్షుణ్ణంగా పరిశీలిస్తాడు.

ఈ క్రమంలో ఒక రోజు ప‌ఠాన్‌ గ్యాంగ్ రెహమాన్ బలోచ్ (అక్షయ్ ఖన్నా) గ్యాంగ్‌పై అనూహ్యంగా దాడి చేయ‌గా హంజా అడ్డుప‌డి రెహ‌మాన్ చిన్న కుమారుడిని కాపాడుతాడు. ఆపై రెహమాన్ బలోచ్ (అక్షయ్ ఖన్నా) నమ్మకాన్ని పొందుతాడు. ఆ గ్యాంగ్‌లో చేరి క్ర‌మంగా ఒక్కో మెట్టు ఎక్కుతూ ఆ టీమ్‌లో కీల‌క వ్య‌క్తిగా మూడవ స్థాయికి చేరతాడు. ఆ తర్వాత వారు ఐఎస్‌ఐ మేజర్ ఇక్బాల్ (అర్జున్ రాంపాల్‌ను) కలుస్తారు. రెహమాన్ బలోచ్, హంజా బృందానికి బలూచిస్తాన్ నుండి తుపాకులు తీసుకువచ్చే పనిని అప్పగిస్తాడు. ఓ ద‌శ‌లో ఎన్‌కౌంటర్ స్పెష‌లిస్టు ఎస్పీ చౌదరి అస్లాం (సంజయ్ దత్) కు ప‌ట్టుబ‌డ్డ‌ రెహ‌మాన్‌ను త‌న తెలివితో బ‌య‌ట‌కు తీసుకు వ‌స్తాడు.

అక్కడే దొంగ భారతీయ కరెన్సీ నోట్లను భారతదేశంలో చలామణి చేసే కుట్ర జరుగుతోందని హంజా తెలుసుకుంటాడు. ఆ తర్వాత పాకిస్థాన్‌లోని ఉగ్రవాద సంస్థలు భారతదేశంపై ఇంకా ఏయే కుట్రలకు ప్రణాళికలు చేశాయి? ఈ నేప‌థ్యంలో ఎలాంటి ప‌ర్య‌వ‌స‌నాలు ఎదుర‌య్యాయి? కరాచీ అడ్డాగా ఉగ్రవాద మూలాల్ని పెంచి పోషిస్తున్న రెహమాన్ బలోచ్ (అక్షయ్ ఖన్నా)ను ఎలా అంతం చేశాడు? ఉగ్ర ముప్పు నుంచి దేశాన్ని ఎలా కాపాడాడు? అనేదే మిగతా సినిమా కథ.
 నటీనటులు 
 రణవీర్ సింగ్
 ఎస్పీ చౌదరి అస్లాం గా సంజయ్ దత్
 రెహ్మాన్ డకైత్‌గా అక్షయ్ ఖన్నా
 ఐబి చీఫ్ అజయ్ సన్యాల్‌గా ఆర్. మాధవన్ ( అజిత్ దోవల్ ఆధారంగా )
 అర్జున్ రాంపాల్ మేజర్ ఇక్బాల్, ఐఎస్ఐ ( ఇలియాస్ కాశ్మీరీ ఆధారంగా )
 సారా అర్జున్
 జమీల్ గా రాకేష్ బేడి ( నబిల్ గబోల్ ఆధారంగా )
 సౌమ్య టాండన్
 నవీన్ కౌశిక్
 మానవ్ గోహిల్
 ఉజైర్ బలోచ్ గా డానిష్ పండోర్
 "శరరత్" పాటలో ఐటెం డాన్సర్‌గా క్రిస్టల్ డిసౌజా

పాటలు

 వసూళ్లు 
ఈ సినిమా 2026 జనవరి 15 (విడుదలైన 42వ రోజు) నాటికి ప్రపంచవ్యాప్తంగా దాదాపు రూ.817 కోట్ల నికర వసూళ్లు నమోదు చేయగా, భారతదేశ గ్రాస్ కలెక్షన్లు రూ.976 కోట్లకు చేరుకున్నాయి. ఓవర్సీస్ మార్కెట్లలో కూడా రూ.293 కోట్ల వరకు వసూలు చేసి, మొత్తం ప్రపంచవ్యాప్తంగా రూ.1,270 కోట్లకు పైగా గ్రాస్ కలెక్షన్లు వసూలు చేసింది.
మూలాలు

బయటి లింకులు


వర్గం:హిందీ సినిమా